**Mândra Liţa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frunză verde alunică,

Am avut o mândră mică

Ş-am lăsat-o să mai crească,

Minte-n cap să dobândească.

Dar de când o am lăsat,

A crescut, s-a măritat,

Vai de mine! ce păcat!

Mi-ar fi, nu mi-ar fi bănat

Dacă s-ar fi măritat

De-aici al treilea sat,

Dar ea s-a făcut mireasă

De la noi a treia casă.

Ies afară, o zăresc

Şi de zile mă sfârşesc.

Intru-n casă, o aud

Şi m-apucă dorul crud.

Vai! mămucă iubitoare,

Inimioara rău mă doare,

Şi tu nu-mi dai vindecare,

Ci-mi tot zici că lumea-i mare

Şi că-n lume-s fete multe

Care-ar vrea să mă asculte

Şi să facă tot ce vreau

Ca s-aline dorul meu.

Ah! mămucă, draga mea!

Nu pricepi tu ce aş vrea!

Eşti bătrână şi nu crezi.

Lumea-i largă şi nu vezi

Că din sută şi din mie

Numai una-mi place mie.

Ceru-i mare, stele-s multe,

Şi mai mari şi mai mărunte,

Dar cât sunt de luminoase

Nu-s ca Liţa de frumoase!